Γνωμοδότηση της Οικονομικής και Κοινωνικής Επιτροπής με θέμα την "Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1258/1999 περί χρηματοδοτήσεως της κοινής γεωργικής πολιτικής"

(COM(2002) 293 τελικό - 2002/0125 (CNS))

(2003/C 61/11)

Στις 19 Ιουλίου 2002, και σύμφωνα με το άρθρο 152 της Συνθήκης για την ίδρυση της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, ανάπτυξη της υπαίθρου, περιβάλλον" στο οποίο ανατέθηκε η προετοιμασία των σχετικών εργασιών επεξεργάστηκε τη γνωμοδότησή του στις 29 Αυγούστου 2002 (εισηγητής: ο κ. Strasser).

Κατά την 393η σύνοδο ολομέλειας της 18ης και 19ης Σεπτεμβρίου 2002 (συνεδρίαση της 18ης Σεπτεμβρίου), η Οικονομική και Κοινωνική Επιτροπή υιοθέτησε με 128 ψήφους υπέρ και 3 αποχές την ακόλουθη γνωμοδότηση.

1. Εισαγωγή

1.1. Η πρόταση της Επιτροπής αφορά την παράταση της προθεσμίας εντός της οποίας είναι δυνατόν να απορριφθεί η χρηματοδότηση από το ΕΓΤΠΕ-Εγγυήσεις. Ο κανονισμός (ΕΚ) αριθ. 1258/1999 του Συμβουλίου περί χρηματοδοτήσεως της κοινής γεωργικής πολιτικής ορίζει στο άρθρο 7 παράγραφος 4 ότι οι δαπάνες που πραγματοποιήθηκαν άνω των 24 μηνών προτού η Επιτροπή γνωστοποιήσει γραπτώς στο ενδιαφερόμενο κράτος μέλος το αποτέλεσμα των εξακριβώσεων δεν δύνανται να αποτελέσουν αντικείμενο απόρριψης της χρηματοδότησης.

1.2. Η Επιτροπή προτείνει την παράταση της σχετικής περιόδου αναφοράς σε 36 μήνες. Στην αιτιολογική έκθεση, η Επιτροπή υπογραμμίζει τα εξής:

- Ο περιορισμός αυτός μπορεί να εφαρμοστεί με τέτοιο τρόπο ώστε να λαμβάνονται καλύτερα υπόψη τα συμφέροντα της Ευρωπαϊκής Ένωσης.

- Με την παράταση της περιόδου αναφοράς, θα "μειωθούν τα ποσά των δαπανών που δεν συμμορφώνονται με τους κανόνες".

1.3. Μια ομάδα εργασίας που είχε συστήσει η Επιτροπή το 1993 σχετικά με τη μεταρρύθμιση της εκκαθάρισης λογαριασμών του ΕΓΤΠΕ-τμήμα Εγγυήσεων είχε ταχθεί υπέρ μιας διάταξης που να επέτρεπε τις διορθώσεις για δαπάνες σε μια περίοδο αναφοράς 36 μηνών. Ωστόσο, το Συμβούλιο δεν ακολούθησε την υπόδειξη αυτή αλλά τάχθηκε υπέρ της 24μηνης περιόδου.

2. Παρατηρήσεις

2.1. Η ΕΟΚΕ θεωρεί ότι η Επιτροπή πρέπει να είναι σε θέση να ανακτά τα ποσά που δεν δαπανήθηκαν κατά τρόπο που δεν είναι σύμφωνος με τους κανόνες, προκειμένου να αποφεύγονται οικονομικές ζημίες για τον κοινοτικό προϋπολογισμό. Πρέπει να ληφθεί υπόψη ότι η παροχή χρηματοδότησης κατά τρόπο αντικανονικό μπορεί να οφείλεται σε διάφορες αιτίες. Μία από αυτές μπορεί να απορρέει από τις ελλείψεις που διαπιστώθηκαν με την εισαγωγή μιας νέας ρύθμισης ή με την ουσιαστική τροποποίηση μιας ρύθμισης, όπως αναφέρει και η ίδια η Επιτροπή. Οι συχνές τροποποιήσεις των κανονισμών και των οδηγιών, όπως συνέβη κατά τα τελευταία έτη, οξύνουν το πρόβλημα.

2.2. Συνεπώς, η ΕΟΚΕ θεωρεί ότι πρέπει να δοθούν στην Επιτροπή τα απαραίτητα μέσα ώστε να μπορεί να προβαίνει σε ενισχυμένους προληπτικούς ελέγχους, προκειμένου να καλύπτει εγκαίρως τις ελλείψεις και να βελτιώνει τη διαχείριση της χρηματοδότησης από τα κράτη μέλη, εάν συντρέχει λόγος.

2.3. Ωστόσο, η ΕΟΚΕ αμφιβάλλει εάν με την παράταση της περιόδου αναφοράς θα επιτευχθεί ουσιαστικός περιορισμός των αντικανονικών δαπανών. Δεν μπορεί να αναμένεται σημαντική αύξηση των διαπιστούμενων ατασθαλιών. Εξάλλου, η παράταση σε 36 μήνες της περιόδου αναφοράς θα μπορούσε να αυξήσει σημαντικά τον κίνδυνο να επιβαρυνθούν τα κράτη μέλη και να περιπλακεί η διαδικασία εξακρίβωσης.

Βρυξέλλες, 18 Σεπτεμβρίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs